اسكندنافيا

اسكندناڤيا (Scandinavia) هى منطقه جغرافيه تاريخيه فى اقصى شمال اوروبا كانت بتضم بلدين اساسييتين فى شبه جزيرة اسكندناڤيا و هما السويد و النورويج و بالاضافه للدنمارك.بعض الناس بتضيف للتعريف دا فينلاندا بسبب العلاقات الاقتصاديه و الجيولوجيه و فى ناس تانيين بتضيف كمان ايسلاندا و جزر فارو علشان سكانهم بيتكلو لغات جيرمانيه-شماليه (اسكندناڤيه) و قريبه من لغات السويد و النورويج. فى مصطلح تانى محدد اكتر ابتدا ينتشر لوصف البلاد دى و هو البلاد النورديه و دا بيضم الخمس دول كلهم (السويد، النورويج،الدينمارك، ايسلاندا و فينلاندا و مناطق الحكم الذاتى التابعه ليهم جرينلاند و جزر فارو و الاند) باعتبارهم عندهم خواص مشتركه بتميزهم عن بقية دول قارة اوروبا.

 السكان 
عدد سكان الدول اللى بتكون اسكندناڤيا كلها حوالى 25 مليون بيعيشو فى تلات ممالك (مملكة السويد، مملكة الدينمارك، مملكة النورويج) و فى جمهوريتين (جمهورية فينلاندا و جمهورية ايسلاندا). بغض النظر عن شكل نظام الحكم ف الخمس دول دى عندها نظام ديموقراطى و دساتير علمانيه مترسخه من القرن التسعتاشر و عندها برلمانات قويه و سلطات محدوده جدا لراس الدوله سواء كان ملك او رئيس.

 المناخ 
البلاد الاسكندناڤيه بتعتبر من ابرد البلاد و متوسط درجة الحراره فى الصيف عمره ما بيزيد عن 19 درجه سيلزيوس و فى الشتا بتوصل فى المتوسط لدرحة الصفر.

 لغات اسكاندنافيا 
فى مجموعتين لغويتين عايشين مع بعض فى شبه جزيرة اسكاندنافيا على ايد التاريخ:مجموعة اللغات الجيرمانيه الشماليه و مجموعة اللغات الاوراليه.السويدى و النورويجى و الدينماركى و الايسلاندى تبع اللغات الجيرمانيه الشماليه اما الفينلاندى ف بيتبع اللغات الاوراليه (القريب من المجرى) و مالوش اى علاقه ببقية اللغات التانيه فى اسكندناڤيا و مفيش فهم مشترك بين المجموعتين دول.

اسكندنافيا
تصنيف:جغرافية اوروبا